Rajko Kuzmanović
Rajko Kuzmanović (rođen 1. decembra 1931) bosanskohercegovački je akademik i bivši predsjednik Republike Srpske. Kao naučni radnik, izabran je za dopisnog člana najviše naučne ustanove u Republici Srpskoj – Akademije nauka i umjetnosti Republike Srpske – 27. juna 1997, a za redovnog 21. juna 2004. godine. Bio je sekretar Odjeljenja društvenih nauka i potpredsjednik Akademije nauka i umjetnosti Republike Srpske, a za njenog predsjednika izabran je 2004. godine. Preporuke za njegov izbor dali su, između ostalih, Radomir Lukić, Ljubomir Tadić i Milorad Ekmečić. Član je još triju akademija nauka i umjetnosti: Međunarodne kneževske akademije humanitarnih i prirodnih nauka (MAGEN) Rusije u Moskvi od 2001 (redovni član), Balkanske akademije nauka i kulture (BASE) u Sofiji od 2005 (dopisni član) i Svjetske akademije nauka i umjetnosti (WAAS) u San Francisku, od 2006 (redovni član). Na prijevremenim izborima 9. decembra 2007, kao nestranačka ličnost ispred SNSD-a i SPRS-a. Na tim izborima koji se održavaju po većinskom sistemu, prema preliminarnim rezultatima Centralne izborne komisije BiH dobio je 41,78% glasova.